Villacañas

Villacañas es un monecipiu dela provincia de Toleu, assitiá ena comunidá utónoma de Castilla-La Mancha. Linda colas puebracionis de Lillo, La Villa de Don Fadrique, Corral de Almaguer, Quero, Villafranca de los Caballeros, Madridejos, i Tembleque, tós de Toleu. 

El su campu es llanu, con grandis orizontis i pequeñas elevacionis ena su parti oesti (Sierras del Coscojo). Tiini emportantis umedalis, con gran riqueza tantu vehetal cumu ornitolóhica. Riu Riánsares i lagunas cumu la el Taray, Laguna Larga, la e Peñahueca u La Albardiosa muestran la su belleza natural, siendu unus auténticus oasis nel llanu manchegu.

Estoria

Nel monecipiu s'alcuentran restus arquiológicus dela Edá del Bronci (lombu Tirez), romanus i árabis. Los puebraus de Borregas, Tirez, Ormeña i Ormeñuela desistierun antiguamenti nel términu e Villacañas sin que uguañoti se puea precisal el su asiahamientu.

La su estoria moerna está relacioná cola Ordin Melital de San Huan de Herusalén, siendu Villacañas una e las catorci puebracionis que hormaban el Prioratu e San Huan, con sei en Consuegra. En 1230 apaici cumu municipiu i nu lograria el entítulu e “Villa” hata 1557, añu nel que quea rota la relación feudal cola Ordin de San Huan.

Nel sigru XVIII se da un periodu e crecimientu económicu, costruyéndusi el nuevu ayuntamientu, las ermitas de “la Virgen” i “San Roque” i rehormandu la elesia.

Pol causa e la desamortización de Mendizábal en 1836, esmienza a apaecel el hornaleru u braceru, que labutará enas nuevas tierras que merca la ca vezi mas emportanti burguesia. El mal estau económicu e los bracerus les llevará a costruil viviendas suterráneas hucheás “silos”. Uguañoti, los silos de Villacañas, declaraus Conhuntu d´Enterés Estóricu, horman un conhuntu arquitetónicu únicu n´Uropa.

La chegá el ferrocarril en 1853 prouci una dinamización tantu social cumu económica que pondrá a Villacañas a la caeza e la comarca. A partil d´esta época la puebración dirá creciendu de horma costanti hata los añus 60, en que, cumu consecuencia e la endustrialización el campu, se prouciria una emportanti emigración de villacañerus ebiu al escesu e manu d´obra.

Endustria

Hata nu hazi abondu, la prencipal ocupación de los villacañerus hue a l´agricurtura i a las sus endustrias relacionás con ella (de fábricas de harinas, elaboración de vinus i alcoholeras). Uguañoti, la agricurtura acontina en plena esplotación, predominandu la vid, el trigu i el olivu, inque las antiguas endustrias ya nu huncionan. 

La endustria atual se hundamenta enas moernas empresas de fabricación de puertas de maera qu´esportean a toa España i parti d´Uropa. Uguañoti, n´esta ativiá labutan casi 4.000 presonas, de los qu´argu mas de la metá son villacañerus, i el restu de las puebracionis cercanas.

La poca diversiá la endustria e Villacañas hazi que esta s´alcuentri esclusivamenti ligá a la volución el mercau e la maera.

Tamién destaca la endustria testil, ena que labutan unas 300 presonas.

Arti i coltura

Villacañas cuenta con dos museus, el de la “Tía Sandalia” i el “Museo Etnográfico del Silo” (Museu Enográficu el “Silo”).

La tia Sandalia, Sandalia Simón Fernández (Villacañas 1902-1987), hue una artista e condición umildi. El su analfabetismu no l´impiió ehal patenti el su sentimientu relihiosu en cuairus i  figuras moelás en yesu. El su estilu á siu catalogau cumu naif. Nel museu se puein visoreal 66 escurturas, 40 relievis i 26 lienzus.

Nel Museu el “Silo” se puei esprimental la sensación de vivil bahu tierra. La decoración muestra de horma bastanti fiel cumu era una vivienda d´esti tipu, de las que en 1950 chegó a bel 1.700.

Endi hazi mas de trescientus añus, el 1 de mayu se celebran las fiestas en onol al Santísimu Cristu la Viga, qu´an siu declarás d´Enterés Turísticu Rehional. Unu los aspetus mas destacabris d´esta fiesta son los bailaus qu´en plena calli realizan los danzantis el Cristu; arriscaus cola su endumentaria especial, hazin diecisieti piezas de bailaus. El puntu graciosu lo da el danzanti  la "Porra", que, mientras los sus compañerus bailan, va proclamandu izius i chascarrillus, heneralmenti en versu. A continuación s´endica unu d´esus chascarrillus, cantau enus añus 50:

El diecinueve de marzo,

El día de San José,

Fui ca' tío Pisablando

Y con la "Porra" me quedé.

De que llegué a mi casa

Se lo dije a mi mujer,

Estaba haciendo gachas

Y me tiró la sartén.

Pressonajis mas emportantis

 Liz Lobato: Presentaora e "La Mandrágora" i atriz en seris cumu "Motivos personales".

 Julián Simón: Pilotu e 250 CC de Motociclismu.

Categoría:Monecipius dela provincia Toleu